钦定古今图书集成/明伦汇编/官常典/第564卷 > 刘崇龟
## 钦定古今图书集成/明伦汇编/官常典/第564卷 > 刘崇龟

按《唐书刘政会传》：“政会七世孙崇龟，字子长，擢进士，
仕累华要，终清海军节度使。广有大贾，约倡女夜集，
而他盗杀女，遗刀去。贾入倡家，践其血而觉，乘艑亡。
吏迹贾捕劾，得约女状，而不杀也。崇龟方大飨军中，
悉集宰人，至日入乃遣，阴以遗刀易一杂置之。诘朝，
群宰即庖取刀，一人不去曰：‘是非我刀’。问之，得其主”
名，往视，则亡矣。崇龟取他囚杀之，声言贾也，陈诸市。
亡宰归，捕诘具伏。其精明类此。姻旧或干以财，率不
答，但写《荔支图》与之，然不能防检其家。既没，有鬻珠
翠羽者，由是名损。